  Анжелика Тихонова корреспондент 10-тӥ пӧсьтолэзе Юкаменск ёросысь «Тылыс» туризмъя огъетын нырысьсэ Семьялэн, яратонлэн но осконлыклэн нуналзылы но Иван Купала шулдыръяськонлы тупатэм «Зов родников» ёроскуспо семья фестиваль ортчоз (0+). Со сярысь ивортодэтъя «Удмуртия» агентстволэн корреспондентэзлы Юкаменск ёросысь Ёжгурт культура юртэн кивалтӥсь, фестивальлэн радъясез Людмила Антуганова вераз. Фестивале уйпал ёросъёсын улӥсьёс пыриськозы: Юкаменск, Красногорск, Яр, Балезино, Глаз ёросъёсысь но Глазкарысь куноос. Ужрад «Тылыс. Территория счастливых семей» лозунг улсын мыноз Тылыс – со бесерман гурт. Милям потэ со бесерман гуртын вань семьяос мед пумиськозы, ог-огзы шоры мед учкозы шуыса. Соосты сизьым номинациосъя дунъялом, «семь я» бере, соин ик сизьым номинация Людмила Антуганова, Ёжгурт культура юртэн кивалтӥсьТужгес усто семьяосты таӵе номинациосъя пусъёзы: Семья уж (ужбергатон); Семья устолык; Спортэн эшъяськись семья; Семья аккордъёслэн куаразы; Тузӥ семья; Йӧскалык семья; Трос нылпием семья. Пусъём, фестивальлы дасяськон ёросъёсын вазен кутскиз ини. Радъясьёс ужрадлэсь пуссэ, семья шудбурез возьматӥсь Палэзьпу - удмурт нылкышно синпелет лэсьтӥзы. 15-тӥ куартолэзе, Семьялэн нуналаз, сое фестивале пыриськись ёросъёсъёсъя келязы. Нош 20-тӥ инвожое, Трочин нуналэ, со берен Юкаменск ёросэ берытскиз. Синпелет котькуд ёросын сизьым нунал улӥз. Со дыр ӵоже со ёросын семьяосын, нылпиосын пӧртэм ужрадъёс ортчылӥзы Людмила Антуганова, Ёжгурт культура юртэн кивалтӥсь Людмила Антуганова пусйиз, йылпумъясь ужрадын вань куноос асьсэлы тунсыкозэ шедьтозэ. Фестивале вань мылкыд карисьёсты ӧтё. Пыронэз 100 манет. 7 аресозь пиналъёслы – дунтэк.  Тодэ вайытом, 3-тӥ пӧсьтолэзе Шаркан ёросысь Быгы гуртын финн-угор сиён-юонъя «Быг-Быг» калыккуспо фестиваль ортчоз.  Тегъёс: Лулчеберет Удмуртия фестиваль семья Юкаменск  